El Consell Agrari realitzarà dimarts que ve el sorteig dels horts urbans que es concediran per als pròxims dos anys
16 de juny 2022

![](/media/k3njcfdc/c1-huertos-urbanos.jpg?width=850&height=566.9886363636364)

El Consell Local Agrari de Sagunt celebrarà dimarts que ve, 21 de juny, a les 11.30 hores, en la Sala d'Actes de la seua seu el sorteig de les 23 parcel·les per a horts urbans que va traure recentment a convocatòria pública. Una vegada transcorreguts els terminis de presentació de sol·licituds, esmena i al·legacions davant la llista provisional de persones admeses i excloses, finalment han quedat definitivament admeses 67 persones i set excloses.

Estes 67 persones concorreran al sorteig per a accedir a la concessió d'un dels esmentats horts urbans, situats en el polígon 88 del terme municipal de Sagunt, dins del Macrosector VII de Sagunt, al sud del qual està situat el polígon industrial SEPES. Concretament, el recinte municipal que alberga les parcel·les es troba separat del citat polígon industrial per l'avinguda Albert Einstein i s'emplaça al costat del ‘Bosc dels Xiquets’.

**![](/media/ohzhjeh5/mm-ana-maria.jpg?width=400&height=266&mode=max)«El que busquem és que estos horts urbans passen a la disposició de persones que els utilitzen, els cuiden i produïsquen per a la família, per a autoconsum, que és la filosofia amb la qual es va iniciar este projecte»**, ha explicat la regidora i presidenta del Consell Agrari de Sagunt, Ana María Quesada.

Les llistes, igual que tota la documentació relativa al procediment, poden consultar-se en l'apartat de la pàgina web de l'Ajuntament de Sagunt dedicat a la convocatòria, accedint a través de l'[**enllaç**](https://www.aytosagunto.es/va/ajuntament/organismes-autonoms-i-empreses-municipals/consell-local-agrari/horts-urbans/). Una vegada, realitzat el sorteig es publicarà també el resultat mitjançant un document en què es reflectiran les persones agraciades així com aquelles que queden en llista d'espera.

Així mateix, es prepararan les actes d'autorització (possessió) i les persones interessades signaran una autorització de consulta de dades tributàries, atés que no poden tindre deutes amb l'Ajuntament de Sagunt per a accedir a l'ús i gaudi dels horts urbans.

En la present convocatòria es concediran 23 parcel·les per un termini de dos anys, amb pròrroga d'un any més (tres en total). Les autoritzacions seran gratuïtes, sense perjudici de les despeses que ocasiona el manteniment, conservació i reposició dels elements d'ús comú, que seran a càrrec de les persones autoritzades finals de l'explotació.

Igualment, els usuaris i les usuàries que obtinguen esta autorització seran equitativament responsables de l'abonament d'aquells ingressos de dret públic municipals que es reporten per la prestació de servicis de proveïment d'aigua per a regadiu, així com qualsevol altre que es contracte, com per exemple l'assegurança de les instal·lacions, entre altres.

![](/media/nbijcyci/c2-huertos-urbanos.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-consell-agrari-realitzara-dimarts-que-ve-el-sorteig-dels-horts-urbans-que-es-concediran-per-als-proxims-dos-anys/ "Facebook")
*   [](http://twitter.com/share?url=https://aytosagunto.es/va/actualitat/el-consell-agrari-realitzara-dimarts-que-ve-el-sorteig-dels-horts-urbans-que-es-concediran-per-als-proxims-dos-anys/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-agrari-realitzara-dimarts-que-ve-el-sorteig-dels-horts-urbans-que-es-concediran-per-als-proxims-dos-anys/ "Linked In")
*   [](mailto:?body=https://aytosagunto.es/va/actualitat/el-consell-agrari-realitzara-dimarts-que-ve-el-sorteig-dels-horts-urbans-que-es-concediran-per-als-proxims-dos-anys/)